“Əcnəbilər üçün Azərbaycan dilinin elektron platforması” layihəsi
6 sentyabr 2018-ci ildə Xarici İşlər Nazirliyində “Əcnəbilər üçün Azərbaycan dilinin elektron platforması” layihəsi ilə əlaqədar yaradılmış işçi qrupunun iclası keçirilib. İclas Azərbaycan Respublikasının Prezidenti İlham Əliyevin 17 iyulda imzaladığı “Azərbaycan dilinin elektron məkanda daha geniş istifadəsinin təmin edilməsilə bir sıra tədbirlər haqqında” sərəncamına əsasən təşkil olunub.
İşçi qrupunun tərkibinə Xarici İşlər Nazirliyi, Təhsil Nazirliyi, Nəqliyyat, Rabitə və Yüksək Texnologiyalar Nazirliyi, Maliyyə Nazirliyi, Azərbaycan Milli Elmlər Akademiyası, Dövlət İmtahan Mərkəzi və Azərbaycan Dillər Universiteti daxildir.
Tədbirdə AMEA Nəsimi adına Dilçilik İnstitutunun direktor müavini dosent Baba Məhərrəmli və Sosiolinqvistika və dil siyasəti şöbəsinin müdiri filologiya üzrə elmlər doktoru Mayıl Əsgərov iştirak edib.
Gündəlikdə layihənin tətbiqi, həyata keçirilməsi mexanizmi, icra müddəti, beynəlxalq təcrübə əsasında dəyərləndirilməsi və sair kimi məsələlər müzakirə olunub.